Ruseløkka

Ruseløkka er et strøk i Oslo, som ligger i indre by og hører til Bydel Frogner. I bebyggelsen er det stor andel leiegårder fra 1800-tallet (murbyen), men også en del andre viktige bygg.

 Avgrensing 
Strøket er trekantformet og vanligvis avgrenset av Slottsparken i nord, Oslo Sentrum ved Vika i øst og Skillebekk i vest.

Gatemessig vil dette si: Henrik Ibsens gate sørside i sin helhet i nord. Det ligger også vest for hele Ruseløkkveien (med dennes vestside) som går sørvestover fra Henriks Ibsens gate ved 7. juni plassen. Et kvartal her ligger dog også på østsiden av veien, det trekantformede komplekset sør for Cort Adelers gate. Deretter følger det Munkedamsveien vestover, til denne møter Parkveien og følger så denne. Når den igjen treffer Observatoriegata, følger den denne nordover til den treffer Henrik Ibsens gate igjen ved Solli plass.

Skillene er ganske klare arkitekturmessig og/eller gatemessig, med unntak av mot Skillebekk. Eksempelvis: På tross av at mange (gjerne i eiendomsbransjen) har «slått sammen» Vika og Ruseløkka er skillet klart når man ser på bygningene: Vika-bebyggelsen er mye nyere siden den kom etter en totalsanering (med unntak av Vestbanen) f.o.m 1930-tallet, intensivert på 1950- og 1960-tallet, mens Ruseløkka på sin side er vesentlig eldre (se under). Alle gatene i det nye Vika fikk derfor nye navn, uavhengig om de fortsatte i det samme gateløpet som fra Ruseløkka: F.eks blir Løkkeveien vest for Ruseløkkveien (altså på Ruseløkka) til Dronning Mauds gate øst for Ruseløkkveien (altså i Vika), mens Cort Adelers gates gateløp ikke bytter navn når den krysser denne gaten, siden den allerede hadde bebyggelse fra Ruseløkka på sin sørside som nevnt over.

 Historie 
Strøket har navn etter den tidligere løkkeeiendommen Ruseløkken som lå ved fotenden av den høyden som nå kalles Abelhaugen i Slottsparken. Denne løkkeeiendommen omfattet også områdene helt ned til dagens Universitetsgata, hvor den grenset til Grünings løkke. Løkkeeiendommen hadde navn etter borgermester Lauritz Ruus (1585–1642) som kjøpte eiendommen omkring 1640.

Nåværende bebyggelse er fra slutten av 1800-tallet, etter at den lille trehusforstaden i Ruseløkkbakken, ofte kalt Røverstatene, ble revet i 1880-årene for å gi plass til  Victoria terrasse, og ved utparsellering av løkkeeiendommene sør for den daværende Drammensveien. Bebyggelsen i området var ganske variert med hensyn til standard, men utviklet seg snart til å bli et arbeiderstrøk, særlig ned mot den daværende jernbanelinjen bort til Vestbanestasjonen. I dag er dette preget helt borte.

 Viktige bygg 

 Ruseløkka skole, Løkkeveien 15, fra 1871, arkitekt Henrik Thrap-Meyer.
 Victoria terrasse, Kronprinsens gate 2 – 12, fra 1884–1890, arkitekt Henrik Thrap-Meyer. I dag kontorene til Utenriksdepartementet (Norge).
 Amerikas forente staters ambassade i Oslo frem til mai 2017.
 Christiania Tekniske Skole, Cort Adelers gate 30, fra 1889. Arkitekt Victor Nordan, senere tilføyelse fra 1962, ark. Henrik L. Kiær. Siden 2011 brukt som midlertidige lokaler for Osloskolen.
 Oslo handelsgymnasium, Parkveien 65, 1940, ark. Gudolf Blakstad og Herman Munthe-Kaas.
 Ingeniørenes hus, Kronprinsens gate 17, 1931, arkitekter Eyvind Moestue og Ole Schistad.

 På Ruseløkkas side (sørsiden) av Solli plass 
 Ind-Eks-huset
 Nasjonalbiblioteket

 Se også 
 Ruseløkka/Skillebekk Beboerforening

 Eksterne lenker 


 Munkedammen